  Анжелика Тихонова корреспондент Удмуртиын сочинениосъя «Без срока давности» огъяросси вожвылъяськонлэн улосвыл люкетаз вормисьёсты шараязы. Со сярысь элькунысь дышетонъя но тодосъя министерстволэн пресс-службаез ивортӥз. Вожвылъяськонэ Удмуртиысь 25 ёросъёсысь но вить каръёсысь 5-11 классъёсын дышетскисьёс но ӧнер дышетсконниосын тодон-валан люкасьёс (18 аресозь) пыриськизы. Быдӟым Атыкай ожлы, буре ваёнлы но данъянлы, вордӥськем шаерлэн историезлы, семьялы сӥзем сочинениоссэс оглом 163 дышетон ужъюртъёсысь 371 пиналъёс ыстӥзы. 5-7 классъёсын дышетскисьёслэсь конкурсэ 148 ужъёс вуизы, 8-9 классъёсын дышетскисьёслэсь – 121, шор ёзо ӧнер дышетсконниосысь 18 аресозь пиналъёслэсь – 102 Вормисьёс но призёръёс 51 пиналъёс луизы. Котькуд категориын быдэн одӥг вормисез шараязы. Со Сарапул ёросысь Соколовка гуртысь школаын, Уваысь 4 номеро школаын но Ижкарысь 14 номеро лицейын дышетскисьёс. Ӵапак соос Удмуртилэсь вожвылъяськонлэн огъяросси люкетаз келямын луозы. Вормисьёслэн быдэсак лыдметэнызы  тодматскыны луэ. Пусъём, огъяросси ӵектос Быдӟым Атыкай ож сярысь тодонлыкез утён но пыраклы кельтон понна радъяське. Вожвылъяськонлэн улосвыл люкетэз толшорысен 15-тӥ южтолэзёзь ортчиз. Тодэ вайытом, Удмуртиын сочинениосъя «Мон – удмурт! Мон - туж шудо!» огъяросси вожвылъяськон ялӥзы. Тегъёс: Дышетон Ижкар Удмуртия вожвылъяськон пиналъёс БыдӟымАтыкайож  